पिंकाथन शनिबार
भारतका आठ सहरमा गरी ७० हजार महिला सहभागी हुने पिंकाथन दौड गत सालदेखि नेपालमा पनि सुरु भएको हो । यसका संस्थापक मिलिन्द सोमन कार्यक्रमका लागि पटक–पटक नेपाल आउने गरेका छन् । काठमाडौंको दौडमा पहिले करिब २५ सय महिला सहभागी थिए ।
काठमाडौँ — भारतका आठ सहरमा गरी ७० हजार महिला सहभागी हुने पिंकाथन दौड गत सालदेखि नेपालमा पनि सुरु भएको हो । यसका संस्थापक मिलिन्द सोमन कार्यक्रमका लागि पटक–पटक नेपाल आउने गरेका छन् । काठमाडौंको दौडमा पहिले करिब २५ सय महिला सहभागी थिए ।यसपालि पनि उत्तिकै संख्या दोहोरिन लागेको नेपालस्थित आयोजक लेजर पोर्टका नमराज जोशीले बताए ।‘बुधबारसम्म दर्ता खुला छ,’ जोशीले कान्तिपुरसँग भने, ‘दुई हजार बढीले भाग लिने छाँटकाँट देखिएको छ । दर्ताका लागि ६ सय रुपैयाँ लाग्छ । विद्यार्थीलाई ४५० रुपैयाँ मात्र लिन्छौं । यसबापत् टिसर्ट, बिब र खाजा प्रदान गर्छौं ।’ शनिबार महाराजगन्जस्थित राष्ट्रिय प्रहरी प्रशिक्षण प्रतिष्ठानबाट दौड आरम्भ हुने बताइएको छ । ३, ५, १० र २१ किलोमिटर दूरीमा दौडिन पाइने पिंकाथनमा ५ र ३ किमिलाई फन रन अर्थात् मनोरञ्जनका लागि दौड भनिएको छ भने १० र २१ किमि दौडका विजेताले नगद पुरस्कार पाउनेछन् ।सन् २०१२ मा स्तन क्यान्सरबारे जानकारी फैलाउने उद्देश्यले मुम्बईबाट सुरु गरिएको दौडलाई अहिले महिला सशक्तीकरणको नाउँमा निरन्तरा दिन थालिएको छ । भारतीय सुपर मोडल एवं अभिनेतासमेत रहेका मिलिन्द महिलालाई घर–गहृस्थीमा सीमित नहुन सल्लाह दिन्छन् । केही समयअघि आयोजित पत्रकार सम्मेलनमा उनले स्वास्थ नै ठूलो कुरा भएकाले हरेक महिला खेलकुदमा सहभागी हुनुपर्ने बताएका थिए । ‘उहाँ शुक्रबार काठमाडौं आउँदै हुनुहुन्छ,’ जोशीले भने, ‘टिसर्ट वितरणका बेला सहभागीले भेट्न पाउनेछन् ।’महाराजगन्ज, बालुवाटार, टंगाल, गैरीधारा, लैनचौर, ठमेल, सिंहदरबार, जमल, सामाखुसी, लाजिम्पाट हुँदै पुन: महाराजगन्जमा टुंगिने यसपालिको दौडमा अभिनेत्री केकी अधिकारी, अभिनेता अनुपविक्रम शाही, मोडल नगमा श्रेष्ठ, सविता कार्कीलगायत सेलिब्रिटीले भाग लिँदैछन् । काठमाडौं दौडपश्चात् पोखरामा पनि पिंकाथन आयोजना गर्ने जोशीको योजना छ । समारोहमा जुम्बा सेसन पनि चल्ने छ । द रोड रनर्स क्लबसँगको सहकार्यमा हुन लागेको दौडले नेपालमा पिंक रिभोलुसन सुरु गरेको लक्ष्य लिएको छ । 